作者:吳文英
標題:六醜
內容:漸新鵝映柳，茂苑鎖、東風初掣。館娃舊遊，羅襦香未滅。玉夜花節。記向留連處，看街臨晚，放小簾低揭。星河瀲豔春雲熱。笑靨敧梅，仙衣舞纈。澄澄素娥宮闕。醉西樓十二，銅漏催徹。紅消翠歇。嘆霜簪練發。過眼年光，舊情盡別。泥深厭聽啼鴂。恨愁霏潤沁，陌頭塵襪。青鸞杳、細車音絕。卻因甚、不把歡期，付與少年華月。殘梅瘦、飛趁風雪。向夜永，更說長安夢，燈花正結。